Author: administrator
Last saved by: viktoria.radvanska
Company: Abyss

Predkladacia správa

           Rámcový dohovor o ochrane a trvalo udržateľnom rozvoji Karpát bol prijatý 22. 5. 2003 v Kyjeve (ďalej len „Karpatský dohovor“), kedy ho zároveň Slovenská republika podpísala (uverejnený bol v Zbierke zákonov SR pod č.111/2006 Zb.).  Zmluvnými stranami dohovoru sa stali všetky štáty karpatského regiónu (Česká republika, Maďarská republika, Poľská republika, Rumunsko, Slovenská republika, Srbsko a Ukrajina). Dohovor nadobudol platnosť dňa 4. januára 2006.
V dňoch 17. – 19. júna 2008 sa v Bukurešti, Rumunsko konalo 2. zasadnutie Konferencie zmluvných strán (COP2) Karpatského dohovoru, kde bol piatimi zo siedmych členských krajín (Česká republika, Poľská republika, Ukrajina, Srbsko, Rumunsko) podpísaný Protokol o  zachovaní a trvalo udržateľnom rozvoji biologickej a krajinnej diverzity (ďalej len „protokol“). Protokol, ktorý je otvorený na podpis do 19. júna 2009, sa zameriava na znižovanie hrozieb pre biologickú a krajinnú rozmanitosť Karpát a na podporovanie trvalo udržateľného využívania ich prírodných zdrojov (v súlade so záväzkami podľa článku 4 Karpatského dohovoru) a zaisťuje efektívnejšiu implementáciu existujúcich nástrojov na ochranu biologickej a krajinnej diverzity a spoluprácu zmluvných strán v danej oblasti. Zmluvné strany koordinujú svoje úsilie a spoluprácu pri zachovaní, udržaní a trvalo udržateľnom využívaní prírodných a poloprírodných biotopov. Každá zmluvná strana dohovoru podľa protokolu zohľadňuje politiky a stratégie, ktoré sa zameriavajú na plnenie obsahu daného protokolu, a ktoré budú vypracované a implementované ostatnými zmluvnými stranami. Zmluvné strany budú spolupracovať najmä na:
- vypracovávaní, harmonizácii a implementácii relevantných plánov starostlivosti smerujúcich k dosiahnutiu spoločných štandardov pre ochranu a trvalo udržateľné využívanie biotopov a druhov,
- prevencii pred privedením inváznych cudzích druhov, ktoré môžu ohroziť ekosystémy, biotopy alebo pôvodné druhy v Karpatoch, ich kontrole alebo vyhubení,
- prevencii pred uvoľňovaním geneticky modifikovaných organizmov, ktoré môžu ohroziť ekosystémy biotopy alebo pôvodné druhy v Karpatoch a  ich kontrole,
- vypracovaní a/alebo presadzovaní kompatibilných indikátorov biodiverzity a monitorovacích systémov,
- vypracovaní a/alebo presadzovaní koordinovaných regionálnych inventarizácií druhov a biotopov,
- vypracovaní a/alebo presadzovaní koordinovaných vedeckých výskumných programov a projektov,
- zriaďovaní ekologických sietí v Karpatoch a zlepšovaní ochrany a trvalo udržateľného manažmentu biologickej a krajinnej diverzity v oblastiach mimo chránených oblastí, integrovaní cieľov ochrany a trvalo udržateľného využívania biologickej a krajinnej rozmanitosti do ďalších odvetvových politík.
            Pri plnení týchto cieľov je kľúčová spolupráca medzi kompetentnými inštitúciami a organizáciami na medzinárodnej úrovni a taktiež podpora regionálnych aj miestnych orgánov a mimovládnych organizácií. Zmluvné strany sa týmto tiež zaväzujú podporovať a uľahčovať spoluprácu v rámci Karpatskej sústavy chránených území (CNPA). Na základe podpísania daného protokolu by mali byť dodržiavané všetky právne a administratívne opatrenia pre zabezpečenie schválenia protokolu vládou SR (rovnocenný akt s ratifikáciou), ako aj  implementácia  jeho ustanovení a následné monitorovanie tejto činnosti. V tomto prípade sa jedná o medzinárodnú zmluvu vládnej povahy.
            Návrh nemá finančný, ekonomický, environmentálny vplyv, ani vplyv na zamestnanosť a podnikateľské prostredie. Budúca implementácia Protokolu bude mať pozitívny dopad pre zachovanie a trvalo udržateľné využívanie biologickej a krajinnej diverzity Karpát.